ROZHODNUTIE RADY
z 13. marca 2006
o pristúpení Spoločenstva k predpisu Európskej hospodárskej komisie Organizácie Spojených národov č. 55 o ustanoveniach pre homologizáciu mechanických spojovacích súčastí súprav vozidiel
(Text s významom pre EHP)
(2006/444/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov (ďalej len „revidovaná dohoda z roku 1958“) (1), a najmä na jeho článok 3 ods. 3 a druhú zarážku článku 4 ods. 2,
so zreteľom na návrh Komisie,
so zreteľom na súhlas Európskeho parlamentu (2),
keďže:
(1)
Štandardizované požiadavky predpisu č. 55 (3) o ustanoveniach pre homologizáciu mechanických spojovacích súčastí súprav vozidiel majú za cieľ odstránenie technických prekážok v obchodovaní s motorovými vozidlami medzi zmluvnými stranami a zabezpečenie vysokej úrovne bezpečnosti a ochrany v prevádzke vozidiel.
(2)
Predpis č. 55 nebol zahrnutý do prílohy II rozhodnutia 97/836/ES, nakoľko nebol v súlade s technickými požiadavkami Spoločenstva a špecifikáciami v čase pristúpenia Spoločenstva k revidovanej dohode z roku 1958.
(3)
Vo svetle ďalších zmien a doplnení by sa predpis č. 55 mal zahrnúť do systému Spoločenstva pre typové schválenie motorových vozidiel,
ROZHODLA TAKTO:
Článok 1
1. Spoločenstvo uplatní predpis Európskej hospodárskej komisie Organizácie Spojených národov č. 55 o ustanoveniach pre homologizáciu mechanických spojovacích súčastí súprav vozidiel.
2. Text predpisu je pripojený k tomuto rozhodnutiu.
Článok 2
Predpis č. 55 sa začlení do systému Spoločenstva pre typové schválenie motorových vozidiel.
Článok 3
Komisia oznámi toto rozhodnutie generálnemu tajomníkovi Organizácie Spojených národov.
V Bruseli 13. marca 2006